《璞墩》
明代·唐濂伯

城东一望许，连簇水云村。岿然双奇峰，云是桐璞墩。

璞乃玉由藉，桐以琴故栽。山辉知玉生，桐茂本滋培。

筑墩种桐玉，陈均寓深趣。匪为纵游衍，知德斯能喻。

比德以玉润，养心如种桐。温密似仁智，衰茂系勤慵。

积养已有馀，玉见桐复茂。当入大匠手，将来谒君后。

南州文墨儿，祁祁会如云。高调凌霄汉，眼界空昆崙。

簌列烝民蒲，殽陈行苇臄。醵聚泻素怀，宛若天上客。

倚剑发浩歌，为谢桐璞墩。伐桐作琴瑟，玉烟辉乾坤。

我忝读父书，视君为执友。鸣珂金马门，他日同携手。

作者简介：唐濂伯，琼山（今属海南省）人。明代宗景泰四年（一四五三）乡试解元，后未遇会试而卒。明正德《琼台志》卷三八有传。